VENDIM
Nr. 156, datë 29.10.2019

MBI KËRKESËN E SHOQËRISË “ALBTEK ENERGY” SHPK PËR PËRCAKTIMIN E ÇMIMIT TË SHITJES SË ENERGJISË ELEKTRIKE NGA IMPIANTI I PËRPUNIMIT TË MBETJEVE URBANE ME FUQI TË INSTALUAR 
2850 KW

Në mbështetje të neneve 16, 19 dhe 20, të ligjit nr. 43/2015, “Për sektorin e energjisë elektrike”, i ndryshuar; nenit 10, pika 3, të ligjit nr. 7/2017 “Pёr nxitjen e përdorimit tё energjisë nga burimet e rinovueshme”; VKM-së nr. 244, datë 30.3.2016, “Për miratimin e kushteve për vendosjen e detyrimit të shërbimit publik që do të zbatohen ndaj të licencuarve në sektorin e energjisë elektrike të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, i ndryshuar; VKM-së nr. 27, datë 17.1.2018, “Për miratimin e metodologjisë për përcaktimin e çmimit të blerjes së energjisë elektrike të prodhuar nga gjeneratorët e vegjël me burime të rinovueshme nga pjesa e biodegradueshme e mbetjeve të ngurta, që shfrytëzojnë mbeturinat industriale, urbane dhe rurale”, si dhe nenit 5, pika 20, nenit 19, pikat 1 dhe 3 të “Rregullores për organizimin, funksionimin dhe procedurat e ERE-s”, miratuar me vendimin bordit të ERE-s, nr. 96, datë 17.6.2016, bordi i Entit Rregullator të Energjisë (ERE), në mbledhjen e tij të datës 29.10.2019, mbasi shqyrtoi relacionin nr. 95/6 prot, datë 18.10.2019, “Mbi kërkesën e shoqërisë ‘Albtek Energy’ sh.p.k. për përcaktimin e çmimit të shitjes së energjisë elektrike”, 
konstatoi se:
- Shoqëria “Albtek Energy” sh.p.k. ka paraqitur pranë ERE-s, kërkesën për përcaktimin e çmimit të shitjes së energjisë elektrike, me anë të shkresës së datës 27.8.2019;
- Shoqëria “Albtek Energy” sh.p.k. ka pasur korrespondencë të vijueshme me ERE-n në lidhje me këtë kërkesë, e cila është adresuar nga ERE-ja edhe më herët në zbatim të legjislacionit në fuqi.
- Në vijim të trajtimit nga ERE-ja të kërkesave të shoqërisë, më herët OSHEE sh.a. me shkresën nr. 4924/2 prot, datë 12.3.2019, protokolluar në ERE me nr. 170/2 prot, datë 15.3.2019, ka bërë me dije se, ndodhur në kushtet kur nga ERE-ja nuk është përcaktuar çmimi i blerjes së energjisë elektrike të prodhuar nga burimet e vogla të rinovueshme, konkretisht energjia e prodhuar nga Impiantet e Trajtimit të Mbetjeve, shoqëria OSHEE sh.a. nuk mund të nënshkruajë kontratë shit-blerje me shoqërinë “Albtek Energy” sh.p.k. dhe shoqëria “Albtek Energy” sh.p.k. nuk mund të faturojë energjinë e prodhuar.
- Enti Rregullator i Energjisë me shkresat në vijim, me nr. 469/1 prot, datë 17.8.2018; nr. 469/2 prot, datë 17.8.2018; nr. 170/1 prot, datë 28.2.2019; nr. 170/3 prot, datë 27.3.2019, në korrespondencë të vazhdueshme me shoqërinë “Albtek Energy” sh.p.k., Ministrinë e Infrastrukturës dhe Energjisë, shoqërinë OSHEE sh.a. dhe Ministrinë e Turizmit dhe Mjedisit, ka informuar palët e interesuara se bordi i ERE-s me vendimin nr. 75, datë 26.3.2018, ka vendosur që shoqëria OSHEE sh.a. të nënshkruajë brenda afateve të vendosura në kontratë/autorizim, me mbajtësin e miratimit përfundimtar nga ministria përgjegjëse për ndërtimin e impianteve nga burimet e rinovueshme, Kontratën Tip të shitblerjes së energjisë elektrike të miratuar nga ERE-ja me vendimin nr. 101, datë 23.6.2016, i ndryshuar me vendimin nr. 147, datë 30.9.2016 të bordit të ERE-s. 
- Në lidhje me kërkesën e paraqitur me anë të shkresës së datës 27.8.2019, konstatohet se:
- Ligji nr. 7/2017, “Për nxitjen e përdorimit të energjisë nga burimet e rinovueshme” në pikat 1 dhe 3, të nenit 10, përcakton se çmimi i blerjes së energjisë elektrike nga prodhuesit me përparësi për teknologjinë e erës me fuqi deri në 3MW dhe çdo teknologjie tjetër të rinovueshme me fuqi deri në 2MW caktohet nga ERE, nё përputhje me metodologjitë e miratuara nga Këshilli i Ministrave. Është e qartë që kufiri i përcaktuar për fuqinë e instaluar në ligjin nr. 7/2017 për teknologjinë MNU, me qëllim të caktimit të çmimit të energjisë elektrike nga ana e ERE-s është 2MW.
- VKM nr. 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike” në nenin 11/2 përcakton: Detyrimi i shërbimit publik për blerjen e energjisë elektrike nga burimet e rinovueshme të energjisë i vendoset OSSH, në përputhje me legjislacionin në fuqi dhe kontratën tip, të miratuar nga ERE.
- Referuar fuqisë së instaluar të këtij impianti prej 2850 kW, tarifa e shitjes së energjisë elektrike nga ky impiant nuk është objekt i përcaktimit sipas VKM nr. 27, datë 17.1.2018, “Për miratimin e metodologjisë për përcaktimin e çmimit të blerjes së energjisë elektrike të prodhuar nga gjeneratorët e vegjël me burime të rinovueshme nga pjesa e biodegradueshme e mbetjeve të ngurta, që shfrytëzojnë mbeturinat industriale, urbane dhe rurale”.
- Ministria e Infrastrukturës dhe Energjisë, u shpreh me shkresën nr. 4445/1 prot, datë 4.7.2017 se: për sa i përket citimit te paragrafit 3, të nenit 10, të ligjit 7/2017, është e qartë se burimet e vogla janë impiante të rinovueshme deri në 2 MW. Për rrjedhojë, është e kuptueshme që kjo përcakton detyrimin e ERE-s për të vendosur çmimin e shitjes së energjisë nga këto prodhues të vegjël deri në 2 MW për të gjitha llojet e teknologjive, ndërsa përjashtim bën vetëm prodhimi i energjisë nga era ku kufiri i kapacitetit përcaktohet të jetë 3 MW.
- Shoqëria “Albtek Energy” sh.p.k. pretendon se konform  parashikimeve të nenit 21 dhe 22, të “Rregullores për organizimin, funksionimin dhe procedurat e ERE-s”, kërkesa për miratimin e çmimit të shitjes së energjisë së prodhuar nga ky impiant duhet të shqyrtohet nga ERE.
- Në lidhje me sa më sipër Rregullorja për organizimin, funksionimin dhe procedurat e ERE-s, parashikon se:
- Neni 5, pika 19, e “Rregullores për organizimin, funksionimin dhe procedurat e ERE-s”, parashikon se: “Kërkesë” do të thotë një kërkesë me shkrim e paraqitur në ERE, nga një person për një çështje, që është objekt i rregullimit nga ERE;
- Neni 5, pika 20, e “Rregullores për organizimin, funksionimin dhe procedurat e ERE-s”, parashikon se: “Aplikues” do të thotë çdo person, i ndryshëm nga ankuesi, i cili paraqet një kërkesë që është nën autoritetin e ERE;
- Neni 19, pika 1, e “Rregullores për organizimin, funksionimin dhe procedurat e ERE-s”, parashikon se bordi merr vendim për fillimin ose jo të procedurave të shqyrtimit për çdo aplikim që ka të bëjë me ushtrimin nga ERE të autoritetit për: c. përcaktim të tarifave dhe çmimeve të shitjes së energjisë elektrike dhe të gazit natyror për aktivitetet e rregulluara;
- Neni 19, pika 3, e “Rregullores për organizimin, funksionimin dhe procedurat e ERE-s”,   parashikon se bordi merr vendim për fillimin e procedurave të shqyrtimit nëse konstaton se aplikimi plotëson kryesisht kërkesat sipas rregulloreve përkatëse.
- Për sa më sipër, aplikimi i shoqërisë “Albtek Energy” sh.p.k. nuk është në kushtet e një kërkesë që është objekt rregullimi nga ERE, dhe asnjë kërkesë që është në autoritetin e ERE.
- Shoqëria pretendon se: konform nenit 5, pika 1, të ligjit nr. 138/2013 “Për burimet e energjisë së rinovueshme”, nenit 10, pika 3, të ligjit nr. 7/2017 “Për nxitjen e përdorimit të energjisë nga burimet e rinovueshme”, si dhe pikës 2, të VKM-s nr. 27, datë 17.1.2018, është mjaft e qartë se të gjitha ligjet e lartpërmendura ia kanë ngarkuar këtë detyrë ERE-s dhe nuk ka asnjë organ tjetër i cili të mund të përcaktojë këtë çmim veç kësaj të fundit.
- Në lidhje me sa më sipër, konstatohet se:
- Neni 5, pika 1, e ligjit nr. 138/2013 “Për burimet e energjisë së rinovueshme”. Ky ligj është shfuqizuar në datën 3.7.2017, nëpërmjet nenit 23, të ligjit 7/2017 “Për nxitjen e përdorimit të energjisë nga burimet e rinovueshme”.
- Neni 10, pika 3, e ligjit nr. 7/2017, “Për nxitjen e përdorimit të energjisë nga burimet e rinovueshme”, parashikon se: Çmimi i blerjes së energjisë elektrike nga çdo prodhues tjetër me përparësi, i përcaktuar në pikën 1, të këtij neni, caktohet nga ERE, nё përputhje me metodologjinë e miratuar nga Këshilli i Ministrave, me propozimin e ministrit. Metodologjia përcakton kriteret e llogaritjes së çmimit, duke u bazuar në kthimin e arsyeshëm të vlerës së investimeve, sipas llojit të teknologjisë së përdorur.
- Pika 1, e nenit sipër cituar, shprehet në lidhje me këtë kategori prodhuesish me përparësi:
a) me kapacitet të instaluar të energjisë elektrike deri në 2 MW;
b) me kapacitet të instaluar të energjisë elektrike deri në 3 MW për energjinë e erës.
Sa më sipër, në rastin e shoqërisë “Albtek Energy” sh.p.k, fuqia e instaluar e të cilit, referuar licencës së dhënë nga ERE, është 2.85 MW, përjashton çdo pretendim për t’u trajtuar brenda kufijve të parashikuar në këtë dispozitë.
- ERE, bazuar në neni 10, pika 3, të ligjit nr. 7/2017, “Për nxitjen e përdorimit të energjisë nga burimet e rinovueshme” është organi kompetent për përcaktimin e çmimit të blerjes së energjisë elektrike të prodhuar nga gjeneratorët e vegjël me burime të rinovueshme nga pjesa e biodegradueshme e mbetjeve të ngurta, që shfrytëzojnë mbeturinat industriale, urbane dhe rurale.
- ERE përcakton çmimin e blerjes së energjisë elektrike të prodhuar nga gjeneratorët e vegjël me burime të rinovueshme nga pjesa e biodegradueshme e mbetjeve të ngurta, që shfrytëzojnë mbeturinat industriale, urbane dhe rurale për prodhuesit e vegjël deri në 2 MW për të gjitha llojet e teknologjive, ku përjashtim bën prodhimi i energjisë nga era ku kufiri i kapacitetit është 3 MW.
- Në interpretim të nenit 10, të ligjit nr. 7/2017, “Për nxitjen e përdorimit të energjisë nga burimet e rinovueshme”, është e kuptueshme që objekti i zbatimit të metodologjisë së miratuar me VKM-në nr. 27, datë 17.1.2018 janë impiantet që prodhojnë energji nga MNU me fuqi të instaluar deri në 2 MW.  Kjo bëhet e qartë në paragrafin e parë të kësaj metodologjie ku citohet:
- “Teknologjitë e prodhimit të energjisë së rinovueshme nga pjesa e biodegradueshme të mbetjeve të ngurta mund të llogaritet në nivelin nga 1 deri në 2 MW impiante lokale të instaluara pranë depozitave të MNU, të cilat janë fleksibël për zinxhirin e asgjësimit të këtyre mbetjeve të biodegradueshme në përqendrimet pranë qendrave relativisht të mëdha në vendin tonë”.
- Metodologjia e lartpërmendur përcakton kriteret e llogaritjes së çmimit duke u bazuar në kthimin e arsyeshëm të vlerës së investimeve. 
- Në themel të metodologjisë se miratuar me vendimin e Këshillit të Ministrave nr. 27, datë 17.1.2018, është llogaritja e kostos së mesatarizuar të energjisë elektrike për periudhën e vetëshlyerjes (LCOE) e cila përfaqëson koston totale përgjatë ciklit të jetës për prodhimin e 1MWh energji elektrike, duke përdorur një teknologji të caktuar për të shfrytëzuar pjesën e biodegradueshme si burim i rinovueshëm për mbeturinat industriale, urbane dhe rurale. 
- Formula llogaritëse e LCOE-se dhe parametrat e nevojshëm për llogaritje paraqiten në vijim:

- Bazuar në tipin e kontratës koncensionare të shoqërisë “Kontratë koncesioni e formës BOT ‘Për ndërtimin dhe administrimin e impiantit të përpunimit të mbetjeve urbane të Qarkut Elbasan’, e lidhur në dhjetor të vitit 2014, për një afat prej 7 vitesh”, komponenti më i rëndësishëm i formulës për përcaktimin e çmimit të blerjes së energjisë elektrike të prodhuar nga gjeneratorët e vegjël me burime të rinovueshme nga pjesa e biodegradueshme e mbetjeve të ngurta, që shfrytëzojnë mbeturinat industriale, urbane dhe rurale, e cila është vlera e investimit për njësi kapaciteti (EUR/MW) nuk është kosto për investitorin dhe për rrjedhojë aplikimi i formulës përllogaritëse të LCOE sipas metodologjisë së lartpërmendur, miratuar me VKM-në nr. 27 datë 17.1.2018, për përcaktimin e çmimit të shitjes së energjisë së prodhuar për këto lloj kontratash do të ishte i pajustifikuar.
- Bazuar në sa më sipër shpjeguar, siç është theksuar edhe në korrespondencat e mëparshme, konstatohet qartë se impianti për trajtimin e mbetjeve urbane dhe prodhimit të energjisë i shoqërisë “Albtek Energy” sh.p.k, nuk është objekt i rregullimit të çmimit të prodhimit të energjisë elektrike nga ERE sipas përcaktimeve të nenit 10, të ligjit nr. 7/2017, “Për nxitjen e përdorimit tё energjisë nga burimet e rinovueshme” dhe VKM-së nr. 27, datë 17.1.2018, “Për miratimin e metodologjisë për përcaktimin e çmimit të blerjes së energjisë elektrike të prodhuar nga gjeneratorët e vegjël me burime të rinovueshme nga pjesa e biodegradueshme e mbetjeve të ngurta, që shfrytëzojnë mbeturinat industriale, urbane dhe rurale”.
- Edhe nëse aplikuesi, shoqëria “Albtek Energy” sh.p.k. do të kishte një fuqi të instaluar brenda kufirit të përcaktuar nga VKM-ja, ERE sërish nuk do të miratonte një çmim për çdo të licencuar, por çmim për energji të prodhuar nga impiantet prodhuese që i korrespondojnë teknologjisë së prodhimit të identifikuar në VKM-në përkatëse.
Për gjithë sa më sipër cituar, bordi i ERE-s

VENDOSI:

1. Refuzimin e kërkesës së shoqërisë “Albtek Energy” sh.p.k, për përcaktimin e çmimit të shitjes së energjisë elektrike nga impianti i përpunimit të mbetjeve urbane me fuqi të instaluar 2850 KW.
2. Drejtoria e Çështjeve Ligjore, të njoftojë aplikuesin për vendimin e bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike nga marrja dijeni, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

